আইনজীবীদের দুটি মামলা বিনা খরচে পরিচালনার আহ্বান প্রধান বিচারপতির
অন্তত দুটি মামলা বিনা খরচে পরিচালনার জন্য আইনজীবীদের প্রতি আহ্বান জানিয়েছেন প্রধান বিচারপতি সৈয়দ মাহমুদ হোসেন।







শুক্রবার সুপ্রিমকোর্ট আইনজীবী সমিতি মিলনায়তনে বৃহত্তর ময়মনসিংহ উৎসবে প্রধান অতিথির বক্তব্যে তিনি এ আহ্বান জানান। 




বৃহত্তর ময়মনসিংহ সুপ্রিমকোর্ট আইনজীবী কল্যাণ সমিতি এ উৎসবের আয়োজন করে।
প্রধান বিচারপতি বলেন, সরকারি খরচে আইনি সহায়তা দেয়ার উদ্যোগের পাশাপাশি সব আইনজীবীকে অন্তত দুটি মামলা বিনা খরচে পরিচালনা করা। 
আইন পেশার মর্যাদা রক্ষা করতে সব অনিয়মের বিরুদ্ধে বার (আইনজীবী সমিতি) ও বেঞ্চকে (বিচারপতি) সোচ্চার হওয়ার আহ্বান জানান তিনি। 
সৈয়দ মাহমুদ হোসেন আরও বলেন, আইনজীবী ও বিচারকদের সমন্বিত প্রচেষ্টায় বিচার বিভাগ এগিয়ে যাবে। সমাজ বিনির্মাণ ও বিচার প্রার্থী জনগণের ন্যায়বিচার পাওয়ার পথ সুগম করতে গুরুত্বপূর্ণ ভূমিকা পালন করতে পারেন আইনজীবীরা। 
তিনি বলেন, বিচারকরা সমাজের বিবেক হিসেবে আইন অনুযায়ী তাদের দায়িত্ব পালনের যে শপথ ও অঙ্গীকার নিয়েছেন তা থেকে নিবৃত হওয়ার কোনো সুযোগ নেই। তাই বিচারক ও আইনজীবী কারও দায়িত্ব পালনেই অবহেলা কাম্য নয়।

অন্তত দুটি মামলা বিনা খরচে পরিচালনার জন্যআইনজীবীদের প্রতি আহ্বান জানিয়েছেন প্রধান বিচারপতি সৈয়দ মাহমুদ হোসেন।